ბატამი

ბატამი ― რიაუს კუნძულების პროვინციის უდიდესი ქალაქი ინდონეზიაში. ქალაქის ადმინისტრაციული ტერიტორია მოიცავს მთავარ კუნძულებს: ბატამს, რემპანგსა და გალანგს, რომელთაც ერთად მოიხსენიებენ როგორც ბარელანგს, ისევე როგორც დასავლეთით მდებარე კუნძულ ბულანგსა და სხვა პატარა კუნძულებს. კუნძული ბატამი ურბანული ბირთვი და სამრეწველო ზონაა, ხოლო რემპანგის და გალანგი სასოფლო-სამეურნეო ხასიათისაა და მოსახლეობის დაბალი სიმჭიდროვით გამოირჩევა. ისინი კუნძულ ბატამთან პატარა ხიდებითაა დაკავშირებული. კუნძული ბულანგი და მის ჩრდილოეთით მდებარე კუნძულები ბელაკანგ-პადანგის რაიონს წარმოქმნიან და კუნძულ ბატამის დასავლეთით მდებარეობენ, თუმცა ადმინისტრაციულად ქალაქის შემადგენლობაში შედიან. ბატამი სამრეწველო ბუმის ქალაქია, ნელ-ნელა იზრდება მისი სატრანსპორტო კერის ფუნქცია და ინდონეზია-მალაიზია-სინგაპურის ზრდის სამკუთხედის თავისუფალი სავაჭრო ზონის ნაწილი და ინდონეზია-მალაიზია-ტაილანდის ზრდის სამკუთხედის ნაწილია,

ინდონეზიის სტატისტიკის ცენტრალური სააგენტოს 2020 წლის აღწერის მიხედვით, ბატამის მოსახლეობა 1 196 396 ადამიანს შეადგენს. მოსახლეობის რაოდენობის მიხედვით, იგი მესამე ადგილზეა სუმარტის რეგიონში, მედანისა და პალემბანგის შემდეგ. 2022 წლის პროგნოზის მიხედვით, ქალაქის მოსახლეობა 1 269 413 ადამიანია. 2010 წლის აღწერისას ბატამი ინდონეზიის ყველაზე სწრაფად მზარდი მუნიციპალიტეტი იყო.

ისტორია
კუნძულ ბატამის პირველი ბინადრები მალაიები იყვნენ, რომელთაც ორანგ-ლაუტები ჰქვიათ.

1973 წელს, ინდონეზიის პრეზიდენტის დეკრეტის მიხედვით, კუნძული ბატამი სამრეწველო ტერიტორიის სამუშაო გარემოდ გამოცხადდა. ბატამის განვითარებაზე კუნძულ ბატამის სამრეწველო განვითარების სააგენტო, ამჟამინდელი ბატამის განვითარების საბჭო ზრუნავდა. პროგრამის მიზანი ბატამის, როგორც „სინგაპურის ინდონეზიური ვარიანტის“ შექმნა იყო. კუნძულის სწრაფ განვითარებასთან ერთად, 1983 წლის მთავრობის 34-ე რეგულაციის საფუძვლეზე ბატამის რაიონს (რომელიც რიაუს კუნძულების სარეგენტოს ნაწილია) მუნიციპალიტეტის სტატუსი მიენიჭა. რეფორმაციის ხანაში, 1999 წელს ბატამის ადმინისტრაციული მუნიციპალიტეტის სტატუსი ავტონომიურ რეგიონად შეიცვალა და სამთავრობო და განმავითარებელი ფუნქციების შესრულება ბატამის ქალაქის მთავრობას დაევალა.

გეოგრაფია
ბატამი უხეში ოვალური ფორმის კუნძულია ბევრი ყურითა და ნახევარკუნძულით. მდებარეობს კუნძულ ბინტანის დასავლეთით, სინგაპურის სამხრეთით, რემპანგისა და გალანგის ჩრდილოეთით და კუნძულ ბულანგის აღმოსავლეთით. ბატამი სინგაპურიდან სინგაპურის სრუტითაა გამოყოფილი, ხოლო რიაუს სრუტე ბატამს ბინტანისგან გამოყოფს. ბატამის მუნიციპალიტეტის ფართობი 3 869 კმ²-ია, რომლის 1 034.73 კმ² ხმელეთს უკავია. ბარელანგს (რომელიც სამ კუნძულს მოიცავს) 715 კმ² უკავია, შესაბამისად, თავად კუნძულ ბატამის ფართობი 410 კმ²-ია. მუნიციპალური მოსახლეობის ნაწილი კუნძულ ბატამზე ცხოვრობს.

ბატამი ეკვატორულ კლიმატურ სარტყელში მდებარეობს, რომელიც მთელი წლის მანძილზე მაღალი ნალექიანობით ხასიათდება.

მმართველობა
ბატამის ამჟამინდელი მერი მუჰამად რუდია, რომელსაც თანამდებობა 2016 წლიდან უკავია. მერის მოადგილეა ამსაქარ აჰმადი.

ბატამის თავისუფალი ვაჭრობის ზონისა და თავისუფალი პორტის სააგენტო სამთავრობო არასტრუქტურული ორგანოა, რომელიც მნიშვნელოვან როლს თამაშობს ბატამის სპეციალური ეკონომიკური ზონის მიწის მართვასა და ინვესტირებაში.

ადმინისტრაციული დანაყოფები
ბატამი 12 რაიონად იყოფა, რომლებიც არაერთ მიმდებარე კუნძულს მოიცავს, როგორებიცაა: ბულანგი − დასავლეთით, რემპანგი და გალანგი − სამხრეთით.

ეკონომიკა
2006 წელს ხელმოწერილი შეთანხმების შედეგად ბატამს, ბინტანს, კატიმუნსა და სინგაპურს შორის სპეციალური ეკონომიკური ზონა შეიქმნა, რომელიც ტარიფებსა და დამატებითი ღირებულების გადასახადს გამორიცხავს ბატამსა და სინგაპურს შორის საქონლის ტრანსპორტირებაზე. 2007 წელს მიღებული კანონის საფუძველზე ბატამი 70 წლით თავისუფალ სავაჭრო ზონად გამოცხადდა.

2015 წელს ბატამს 1.5 მილიონზე მეტი ტურისტი ეწვია. ბალისა და ჯაკარტის შემდეგ ბატამი მესამე ყველაზე დატვირთული პორტია ინდონეზიაში. 2014 წელს ტურისტთა 58.8% სინგაპურიდან იყო, 12.8% ― მალაიზიიდან, 4.2% ― სამხრეთ კორეიდან.